Nõmme turul tegutseb juba viiendat aastat järjest uisuplats, kus talverõõme saab nautida iga päev.
Abilinnapea Arvo Sarapuu kinnitusel on Tallinna Turgude eestvõttel rajatav liuväli tõestanud oma populaarsust.
„Näiteks eelmisel hooajal pani uisud alla 7381 külastajat ehk keskmiselt päevas üle 60 inimese,“ märkis Sarapuu. „Viimased talved on näidanud Eestimaa ilma heitlikust, kus vaheldumisi on pakast ja sügisest soojust. Nigelamate jää- ja lumeoludega, kus talispordisõpradel on oma harrastuste nautimise võimalused kasinad, pakub liuväli head alternatiivi. Varasemate aastate kogemuste põhjal saab väita, eriti kõrgelt hindasid koos ajaveetmise võimalust pered aga ka sõpruskonnad.”
450-ruutmeetrilisele vabaõhuliuväljale mahuvad korraga nii sõpruskonnad hokid mängima kui rahulikumat uisusõitu nautijad oma uisupoognaid jääle joonistama. Uisuplats on avatud iga päev kella 10-21.
24. ja 31. detsembril suletakse liuväli kaks tundi varem ehk kell 19.
Liuvälja pilet maksab 3 eurot ja sooduspilet (õpilased ja üliõpilased) 2 eurot. Uiskude rent on 2 eurot. Lukustatava kappi rent 1,5 eurot.